ดันหุ้นสู้ !
*หากมองสถานการณ์ของตลาดหุ้นไทยแบบวันต่อวัน..สัปดาห์ต่อสัปดาห์..เดือนต่อเดือน จะเห็นว่า ในระยะสั้นตลาดหุ้นยังอยู่ในทิศทางที่ไม่สู้ดีสักเท่าไหร่ ส่วนในระยะกลางยังอยู่ในลักษณะพยายามสร้างฐาน ส่วนทิศทางในระยะยาวกำลังอยู่ในขั้นตอนของการเดินหน้าขึ้นอีกครั้ง “โมนิก้า” ถึงไม่แปลกใจที่ดัชนียังไปไหนได้ไม่ไกลสักที เพราะมันไม่มีแรงขับเคลื่อนเข้ามาช่วยดันหุ้นไงล่ะคะ
5 มี.ค. 2562

เจาะกระดาน : โมนิก้าและทีมงาน
*หากมองสถานการณ์ของตลาดหุ้นไทยแบบวันต่อวัน..สัปดาห์ต่อสัปดาห์..เดือนต่อเดือน จะเห็นว่า ในระยะสั้นตลาดหุ้นยังอยู่ในทิศทางที่ไม่สู้ดีสักเท่าไหร่ ส่วนในระยะกลางยังอยู่ในลักษณะพยายามสร้างฐาน ส่วนทิศทางในระยะยาวกำลังอยู่ในขั้นตอนของการเดินหน้าขึ้นอีกครั้ง “โมนิก้า” ถึงไม่แปลกใจที่ดัชนียังไปไหนได้ไม่ไกลสักที เพราะมันไม่มีแรงขับเคลื่อนเข้ามาช่วยดันหุ้นไงล่ะคะ
*วานนี้ถึงเป็นอีกครั้งที่เห็นดัชนีอยู่ใต้เส้นแนวรับ 200 วัน บริเวณ 1,630 จุด ซึ่งเป็นผลมาจากหุ้นขนาดใหญ่ยังถูกเทขายออกมาตลอดเวลา ผนวกกับจุดเปลี่ยนที่จะทำให้แรงซื้อไหลกลับเข้ามาแบบถล่มทลายยังไม่เกิดขึ้น แต่เชื่อหรือไม่ว่า จู่ ๆ แรงขายก็เปลี่ยนเป็นแรงซื้อตอน 3 โมงครึ่ง แถมผู้ซื้อหลักกลายเป็น “กองทุน” กับ “ปอบผีฟ้า” ลุยซื้อหุ้นสุดตัว ดัชนีถึงพุ่งขึ้นมาปิดที่ระดับ 1,639 จุด บวกไป 3.70 จุด ด้วยมูลค่าการซื้อขาย 4.12 หมื่นล้านบาท เดี๊ยนถึงมองเป็นความพยายามในการประคองตัวให้รอดไปวัน ๆ นะจะบอกให้
*เหมือนกับสิ่งที่เกิดขึ้นกับผู้คนในแวดวงตลาดเงินตลาดทุนในเวลานี้ ล้วนเป็นเรื่องของการแก้ผ้าเอาหน้ารอดกันทั้งนั้น “โมนิก้า” ถึงได้แต่นั่งเฝ้ารอให้ทุกอย่างสะเด็ดน้ำเสียก่อน ต่อจากนั้นค่อยวาดฝันอะไรที่สวยหรูในภายหน้า เพราะเวลานี้หันไปทางไหน ด้านไหน ก็มีแต่คนหน้านิ่วคิ้วขมวดกันเป็นแถว (เหมือนคนอมโรค) เดี๊ยนถึงต้องทำความเข้าใจกับหุ้นบางตัวอย่างช้า ๆ เจ้าค่ะ
*คล้ายกับการบวกสวนตลาดหุ้นของ TOP ตั้งแต่หัววัน ก่อนจะลงเอยที่ระดับ 72.50 บาท บวกไป 2.75 บาท หรือขึ้นไป 3.90% ด้วยมูลค่าการซื้อขาย 2.29 พันล้านบาท “โมนิก้า” มองเป็นเรื่องของพวกกองทุนย้อนกลับเข้ามาเก็บหุ้นเพื่อเล่นรอบธรรมดา ๆ ไม่ได้มีโมเมนตัมแปลกประหลาดไปจากก่อนหน้านี้ เดี๊ยนถึงอยากให้นักเล่นมองการวิ่งขึ้นมาปิดบริเวณแนวต้านพอดีนั้น หุ้นยังมีโอกาสไปต่อไหมจ๊ะ
*เช่นเดียวกับในรายของ PTTGC พยายามผงกหัวขึ้นครั้งแล้วครั้งเล่า แต่ก็ไปไม่สุดซอยเหมือนที่ใจหวังสักที จนสุดท้ายต้องอ่อนตัวลงมาปิดที่ 69 บาท ลบไป 2.25 บาท หรือลงไป 3.15% ด้วยมูลค่าการซื้อขาย 1.44 พันล้านบาท ก็เป็นผลมาจากการขึ้นเครื่องหมาย XD ภาพใหญ่ของหุ้นเลยออกไปในโทนตั้งไข่ล้ม พร้อมกับเปิดโอกาสให้นักเสี่ยงโชคเข้ามาตะลุมบอนรอบใหม่นะจะบอกให้
*ส่วนในรายของ BEM ออกอาการไม่ค่อยดีเหมือนกัน หลังจากวิ่งขึ้นมาใกล้ 11 บาทแล้วถูกรินขายออกมาตลอดเวลา จนสุดท้ายไหลลงมาปิดที่บริเวณ 10.10 บาท ลบไป 0.20 บาท หรือลงไป 1.95%  ด้วยมูลค่าการซื้อขาย 560 ล้านบาท กลายเป็นช็อตที่ทำให้เชื่อว่าหุ้นจะลงไปทดสอบเส้นแนวรับ 75 วันที่บริเวณ 9.80 บาท และมีความเป็นไปได้ที่หุ้นจะเด้งขึ้นตรงบริเวณดังกล่าวนะจ๊ะ
*สำหรับในรายของช่องน้อยสี BEC อุตส่าห์เด้งขึ้นมาทั้งที น่าจะเด้งให้โลกตะลึงไปเลย เพราะการวิ่งขึ้นไปถึง 7.30 บาท (ชนแนวต้านพอดี) ก่อนจะอ่อนตัวลงมาปิดที่ 6.85 บาท บวกไป 0.40 บาท หรือขึ้นไป 6.20%  ด้วยมูลค่าการซื้อขาย 575 ล้านบาท มันทำให้เดี๊ยนเสียอารมณ์อย่างแรง แต่เมื่อมองดูจากแผนรุกตลาดบนแพลตฟอร์มออนไลน์ทุกมิติ ก็ทำให้เชื่อว่า นี่เป็นจังหวะน่ารักน่าลุ้นเหลือเกินเจ้าค่ะ
*อีกรายที่ไล่ราคากันระเบิดเถิดเทิง “โมนิก้า” คงต้องมองไปที่หุ้น CBG หลังทะยานขึ้นมาปิดที่ 57.75 บาท บวกไป 3 บาท หรือขึ้นไป 5.50% ด้วยมูลค่าการซื้อขาย 320 ล้านบาท พร้อมกับทำให้ทุกคนลืมไปหมดว่า เมื่อเดือน ม.ค. ราคาหุ้นยังยืนอยู่แค่ระดับ 30 บาท แต่วันนี้หุ้นเดินทางมาเกือบเท่าตัว แถมเป็นการเทรดบนค่า P/E 47 เท่า กลายเป็นช็อตที่ต้องลุ้นระทึกไม่ใช่น้อยว่า ขึ้นด้วยเรื่องพันธมิตรใหม่จริงหรือเปล่า ?
*ส่วนรายที่ยังมีศึกในอย่างหุ้น CPT ถือเป็นเกมที่นักเล่นต้องคิดตามให้ทัน เพราะการขึ้นมาปิดที่ 1.16 บาท บวกไป 0.07 บาท หรือขึ้นไป 6.40% ด้วยมูลค่าการซื้อขาย 107 ล้านบาท มันเป็นแพตเทิร์นของการไล่ราคาเพื่อทำรอบสั้น ๆ ของเจ้ามือบางรายหรือเปล่า ? เพราะเมื่อดูตามรูปการณ์ที่เกิดขึ้นก่อนหน้านี้ มันไม่มีอะไรที่ทำให้เชื่อว่าหุ้นตัวนี้จะแรลลี่ยาวเลยพับผ่าสิ !
*เม้าท์ถึงเรื่องที่ต้องระวังขึ้นมาทั้งที “โมนิก้า” คงต้องหันมามองหุ้นทะเลเลือด OCEAN เพื่อใช้เป็นเครื่องเตือนใจอีกครั้งว่า สตอรี่สวยไม่ช่วยให้อะไรดีขึ้น ! เพราะเอาเข้าจริง ๆ คนที่ทำให้หุ้นพุ่งกระฉูดกลายเป็นเจ้ามือที่อยู่ในเงามืด (คนที่คนในวงการรู้ดีว่าคือใคร ?) เดี๊ยนถึงไม่แปลกใจที่วานนี้หุ้นโดนกดลงมาปิดที่ 1.68 บาท ลบไป 0.72 บาท หรือลงไป 30% ด้วยมูลค่าการซื้อขาย 309 ล้านบาท เดี๊ยนตีความได้อย่างเดียวว่า เจ้าขายหุ้นเพื่อเอาเงินไปทำทุนหุ้นตัวอื่นต่อไงล่ะคะ
 